Zen

**Zen** ye como se diz en chaponés una tradición d'o budismo mahāyāna orichinaria de China, a on se diz **Chan**. A denominación en os idiomas occidentals ye presa d'o chaponés. Ye una d'as escuelas d'o Budismo mes conoixidas y apreciadas en Occident.

As prencipals escuelas de budismo Zen en Chapón son Rinzai, Sōtō y Obacu, que posan enfasi d'una traza diferent en bellas tecnicas de meditación como koan u o zazen.

## Orichen d'o budismo Zen

Como escuela budista o Zen tien as radices en a India. A palabra Zen ye como se lei en chaponés o caracter chinés *chan*, que ye a trascripción d'o termin sanscrito *[[Dhyana|dhyāna]]*, tradueito por un regular como "meditación". A influencia d'esta escuela arribó en Corea, on se diz *son*, y tamién dica Vietnam, on se conoix como *thiền*. S'ha de fer notar que estas denominacions no son adaptacions foneticas en ixas luengas, son as diferents trazas de pronunciar o mesmo ideyograma chinés.

O desarrollo d'o Zen provién d'una noción doctrinal en os sūtras budistas d'o mahāyāna, on s'afirma a preeminencia d'o cautivo de *dhyana * como o camín preferent pa conseguir o Nirvana. O budismo d'os prencipios teneba como obligación una progresión en diferents estaus d'a meditación u *jhanas* que suceden en un cautivo gradual de qui practica. En ixe contexto, o Zen afirmará a existencia d'un acceso dreito y espontanio a lo zaguer y superior de toz ixos (ixe que precede chusto enantes a la experiencia d'o nirvana), sin que calga experimentar-ne os anteriors, por camins d'acceso espontanios y allenas a la intelectualización d'o que s'ha apreso u a una nación d'o creiximiento gradual en o perfecionamiento espritual. O zen ye por antonomasia a tradición budista d'a intuición y a espontanidat.

### O chan
O chan se desembolicó en China, a on que o budismo yera establiu dende o sieglo I. A lo prencipio no yera que una trasposición d'o budismo indio, que teneba entre as actividaz principals a traducción y estudio de textos. China chana se desembolican unas cuantas escuelas de budismo, y a escuela Chan yera una d'ellas.
Se considera que as formas primerencas d'o budismo *chan* amaneixen en o sieglo VI partindo d'una influencia de diferents *[[sūtra]]s* u textos sagraus d'o budismo mahāyāna, toz de procedencia india, a los que mes tarde s'adhibirá bel apocrifo.

Entre os textos prencipals ye o *Prajñā pāramitā* (sección d'o canon d'o mahāyāna que contién diferents *sūtras* famosos, como o *"[[Sūtra d'o corazón|d'o Corazón]]"* y o *"[[Sūtra d'o diamant|d'o Diamant]]"*), o *Despertar d'a Fe* atribuito a Aśvaghoṣa, o *Sūtra de Vimalakīrti* u o *Sūtra d'o [[Lankavatara]]*. Un apocrifo fundamental en a tradición Zen ye *"El Sūtra d'a Perfecta Iluminación"*. 

Encara que a practica Zen inclui o estudio d'os *sūtras* y atros textos, o caracter dreito y intuitivo d'este tipo de tradición budista los situa en un segundo plan, pus no los considera capaces de fer conseguir o despertar no mes que con ixo. A lo contrario, s'anima a lo disciplo a mantener l'atención en o inte present confiando en a sabiduría innata de tot ser humán pa realizar tot o potencial.

Esta noción ye influencia dreita d'o budismo mahāyāna, que tien uns textos que desembolican a ideya d'o *Tathāgatagarbha* u "matriz d'a iluminación". Esta ideya, implicita en a difusión d'a *prajñā pāramitā*, s'examplará en poco tiempo dimpués de l'aparición de bel *sūtra*. Se sinyala o caracter innato d'a "budeidaten" tot ser vivo, y ixo tendrá una influencia determinant en o budismo chinés, chaponés y d'o sud-este asiatico. A importancia radical d'esta ideya ye que reconoixe a posibilidat que os laicos pleguen a un grau espiritual tan alto como o d'un monche. Este concepto ha estau fundamenta pa que o budismo *mahāyāna* s'estendillase, y con ixo, tamién o Zen.

Estas ideyas s'esbolligaban en o budismo primerenco de China como reacción contra una excesiva erudición y intelectualismo presents en o budismo chinés alavez, encara que recibirá una influencia directa de bella escuela centrada en o estudio como a *Tiāntái* u a *Huáyán*. Estas escuelas farán que amaneixca un nuevo estilo de practica y d'entender l'amostranza, centrau en un camín intuitivo, y directa que pretende propiciar cierto estau mental (o *[[samādhi]]*) chusto enantes d'o completo despertar espritual u *nirvāṇa*.

Este nuevo tipo de budismo se centra por tanto en o cautivo d'a ment u a meditación, que en chinés se traduz con a palabra *chan*. En chinés esta escuela se diz "Escuela de meditación" (Escuela d'o Chan). O resto d'escuelas dedicaban buena parte d'o suyo tiempo a lo estudio de textos, pus consideraban que con a suya lectura s'acumulaban meritos pa o despertar. A escuela d'o Dhyana establió un nuevo enfoque, en o que o cactivo d'a propia ment se converte en o centro d'a practica budista.

### Expansión

Totas as escuelas d'o Zen tienen o suyo orichen en os patriarcas d'o Chan, que a mes son ligaus a las amostranzas d'os antigos mayestres budistas d'a India como Gautama, Kaśyapa, Ananda y Nagarjuna. Os relatos d'estos patriarcas son un referent constant que en o estudio y practicas de totas as escuelas.

Dende China, o budismo Chan se extendilló con exito ta os actuals Corea, Chapón y Vietnam. En atros puestos, como o Tíbet, ye posible que estase implantau bel tiempo, seguntes se diz, pero en tot caso desapareixería. Manimemos a influencia budista en a parte norte d'a India deixó sinyar en os Himalayas, y bi ha autors que sinyalan connexions tanto historicas como de transmisión de textos entre o Chan y bellas practicas tibetanas como o *dzyan*.

### Escuelas

Mientres os primers tiempos d'o budismo *Chan* coexistioron bels metodos de meditación, on prevaleixeba un tipo de contemplación directa d'o mundo y d'a propia ment que a persona realizaba en cualsiquier situación.
Estos metodos d'o budismo *Chan* pronto fuoron influius de diferents trazas por as ideyas filosoficas d'o taoísmo. O taoísmo tamién fue influenciau por a relichión budista. Esta fusión fue posible heredando aspectos prencipals d'atras escuelas, como a important escuela *Tian tái* d'o mayestre *Zhìyì* (*[[Chi-I]]*). Con o mayestre Zhìyì trobamos ya una perspectiva inmediata d'a liberación. Os tractaus sobre *"A Gran Calma y Contemplación"* influirán por sieglos a las atras escuelas y as ideyas suyas serán centrals a la hora d'endenter o proceso de significación d'o budismo que fará posible a naixetura d'o *Chan*.

Atra escuela influyent en a chenesi d'o *Chan* estió a escuela *huáyant*, buei* desapareixida. Reconoixida por bels historiadors como a escuela *mahayana* mes sofisticata que ha existiu, a suya complexa cosmovisión y o suyo tractamiento d'as ideyas de naturaleza budica u interdependencia no desapareixerán con ella, se veyerán replegatas de diferents trazas por atras escuelas, como a *Chan*. O treballo prencipal arredol d'esta escuela ye o *"Sūtra d'o Avataṃsaka"*, un complexo texto definiu por Daisez T. Suzuki como a tuca literaria d'o budismo *[[mahayana]]*.

Tamién a *Escuela d'a Tierra Pura* influirá a saber-lo en o Zen, encara que d'una traza tardana. A escuela *Escuela d'a Tierra Pura* ye de feito a escuela propiament chinesa mes antiga d'o *mahayana*, encara que en os suyos prencipios emerchió de textos d’o budismo indio. Dimpués de bels sieglos, o *Chan* y a *Tierra Pura* se convertirán en as dos escuelas budistas mes importants d’o budismo chinés, y dica se’n podrán veyer fusions. Un fenomeno pareixiu pero de menor mida esdevendrá en Chapón con influencia de nombres importantes como Genshin.

O caldo de cactivo d'o budismo present en a formación d'o *Chan* fructifica d'una traza manera espectacular mientres a dinastía Táng, dita a sobén "a Edad d'Oro" d'o budismo chinés. Dica ixe inte podemos parlar d'a existencia d’amostranzas *Chan*, pero no propiament d’una escuela *Chan*. Dentro d'a dinastía Táng ya se desembolican de tot os metodos peculiars y especials d'o budismo Chan-Zen. Estos metodos incluyen dialogos entre maestre y disciplo, a investigación de preguntas y a contemplación silenciosa. Se combinan un ambient de protección imperial, en especial con a emperadriz Wu, cierta bohemia d'as clases acomotadas y bandeyos en a estabilidat social. Todo ixo chenera un ambient de gran creyatividat en o que o budismo tien un papel fundamental.

### Evolución

Cuan a dinastía Tang desapareixe a practica *Chan* entra en decadencia. Mientres a dinastía Sòng apareixe una reacción contemplativa que apuesta cuasi de tot por o silencio y por una d'estas tecnicas en particular, a *"contemplación silenciosa"* (en chinés: *tsao-tung*), que consiste en que o disciplo medita asentau pa descubrir a suya propia naturaleza. Mes tarde, en Chapón, a esta contemplación silenciosa chinesa li dirán *zazen*, que huei ye a practica Zen mes conoixida en Occident.

En o sieglo XI o budismo *Chan* ya yera de tot asentau en China, on poseyeba un gran rete de templos y monesterios y s'heba convertiu chunto a la *Escuela d'a Tierra Pura*, en a prencipal amostranza. O constant fluxo d'intercambios culturals de China con Chapón y atros países fació que surchisen nuevas escuelas derivadas d'as chinesas. En cada país o Zen creyaba peculiaridaz, pero a comunicación entre as escuelas Zen en diferents países ha estau frecuent y contina en o tiempo.

## Bodhidharma

D'alcuerdo con os relatos tradicionals, o Zen arribó en China de mans d'un monche indio dito Bodhidharma (*Daruma Taishi* en chaponés) arredol d'o sieglo VI. Yera o 28º sucesor en una linia de transmisión d'amostranza que a tradición remonta dica Kaśyapa, discíplo de Buda. 
D’alcuerdo a lo *Rechistro Jǐngdé de transmisión d'a lampara* s'embarcó arredol d’o anyo 520 dC. en un viache que lo levó a lo reino de Liáng, ubicado a lo sud de China. En ixe reino, mientres un famoso intercambio con o emperador Wǔ, declaró que as buenas accions feitas con intencions egoístas yeran inútils pa conseguir a iluminación. 
Mes tarde s'adrezó a un monesterio a man de Luòyáng, en l'este de China y, d'alcuerdo a la leyenda, estió meditando debant una paret d'un cinglo antes d'acceptar garra disciplo. Morió en o templo Shàolín d'o mont Sōng (嵩山少林寺), contau Dēngfēng, provincia de Hénán, China. O mont Sōng ye a tuca mes alta d’os Cinco Monts Sagraus, ubicaus en a provincia de Hénán.

Como heroe cultural lechendario, a Bodhidharma tamién lo vinculan a lo templo Shàolín y a la difusión d'as artes marcials d'Asia oriental, especialment en a tradición oral d'escuelas de Gōngfu y Tàijíquán, y os populars treballos de fición d'o chenero wǔxiá. Manimenos, huei se sabe de seguro que as artes marcials no estioron presents en o budismo chinés ni en o templo de Shàolín dica bels sieglos dimpués. D'a mesma traza, tamién se sape que Bodhidharma no estió literalment "debant d'un muro", y que parlaba d'un muro como d'un estau d'a ment. Os descubrimientos y traduccions contemporanias dan una mayor claridat sobre os oríchens d'esta escuela budista.

### A linia de succesión Zen

Bodhidharma ye, doncas, o 28º patriarca d'o linache d'o budismo Zen, a qui en seguirán seis mes, o zaguero será Huìnéng. Con Huìnéng ye acotolata línia d'o patriarcau Zen, pero no a linia sucesoria d’o Zen. Dende Huìnéng s'estendilla una completa chenealochía que liga a mayestres, amostranzas y monesterios dica plegar a los tiempos actuals. En os monesterios chineses u chaponeses estos árbols chenealochicos complicaus encara son prou comuns.

## Zen: a tradición en Chapón

Historicament os monches chaponeses viachaban a sobén ta China pa recibir a transmisión de nuevas amostranzas d'os mayestres chineses. De tornata ta casa y con ixe herencio d'autoridat, estendillaban as prolongacions d'as escuelas y amostranzas que heban conoixiu en o continent.
Con o tiempo prendran a propia personalidat chaponesa. Esto, en realidat, ye buena parte d'o patrón cultural d'o Chapón, on a influencia chinesa ye central de tot pa entender as suyas cultura y relichión. D'esta traza as dos escuelas prencipals d'o budismo *Chan* chinés ditas *línjì* y *cáodòng* tendrán un paralelo chaponés en as suyas respectivas dos escuelas d'o budismo Zen chaponés: *[[Rinzai]]* y *[[Sōtō]]*.

### Zazen

O *zazen* ye un tipo de meditación budista desarrollada por a escuela *[[Sōtō]]* chaponesa. Esta practica ye mes que una tecnica de meditación, ye una d'as practicas mes conoixidas en Occident d'o Zen. A difusión d'esta traza de Zen en Europa gosa atribuir-se a lo chaponés Taisen Deshimaru, encara que bi ha atros mayestres y agrupacions. 

O *Zazen* ye a practica en a clasica postura d'o Buda sentau en posición d'o loto. A sobén se vei esta posición en estatuas de Buda a traviés de tot Orient: un hombre tranquilo con os uellos meyo cerraus, a espalda arreita, as gambas cruzatas en posición de "loto". En o *zazen* esto gosa fer-se sobre un coixín redondo dito *zafu* en chaponés, que aduya a tener a columna en millor posición.

Bi ha diferents aproximacions a lo *zazen*. Belunas postulan o fluxo natural d'a respiración y d'una posición comoda, atras posan enfasi en asegurar fisicament a postura correcta. As primeras son as mes tradicionals y as que mes apareixen en os textos historicos. Entre as que enfatizan o component fisico trobamos a d'o monche chaponés Taisen Deshimaru, qui diende 1970 estendillará un rete de centros por tota Europa y que encara huei ye a forma mayoritaria de conoixer o Zen en Occident. A regulación d'a respiración y a postura d'a columna, gambas y mans son esencials.
--
Manimenos, encara que en o tema fisico i haigan diferents enfoques, en l'aproximación dotrinal a lo *zazen* as diferencias cuasi no existen. Se requiere una atención constant pero tranquila por parte d'o practicant. O pensamiento se libera, ni piensa ni deixa de pensar. Se deixa pasar. No creya ni apego ni refusa, como si as rafagas mentals fuesen nublos que trescruzan o cielo sin deixar bayo. Esta tranquila y atenta contemplación levará a lo seguidor a descubrir a suya naturaleza budica *"como cuan deixamos de mover l'augua d'un [[basetón]] podemos veyer a la fin o suyo [[fondón]]"*.

En chaponés a esta acción d'asentar-se se diz *shikantaza*, que chunto a lo *mushotoku* u ausencia d'intención, se conforma asinas una disposición en a practica budista on s'implica por ella a existencia d'a "iluminación" agora mesmo; ye dicir en a comprensión d'ixa mesma dispocición. Ye dicir, ye una amostranza a on o simple feito d'asentar-se ye ya un acto d'harmonía plena, de convertir-se en Buda. Por ixo ye practica y amostranza a la hora. Ye tamién dita a practica d'a no-practica. O prencipal exponent d'esta amostranza ye sin duda o monche Dōgen, con *"Shobogenzo"* como obra prencipal, que ye una guía fundamental de practica y amostranza d'a escuela Sōtō.

### Koans

En o budismo Zen chaponés, l'atra escuela prencipal, dita *[[Rinzai]]*, ye especializata en os ditos *koan*. Os *koans** son una derivación d'os *gōng'ān* chineses (literalment "caso publico"). 
En orichen feban referencia a dialogos y sucesos entre mayestre y disciplo que yeran dimpués cuaternaus. Ya en Chapón, a escuela Rinzai los compilará y examplará, y los fará servir como tecnica de meditación y no només que como reflesión y amostranza.

Un *koan* puet estar una pregunta sin sentiu aparent. Un de famoso en ye *"¿cualo ye o soniu d'una man sola que aplaude? "* u *"¿cualo yera o tuyo rostro orichinal antes d'a naixetura ?". O practicant investigará este tipo de pregunta con una concentración total dica que o suyo razonamiento conceptual quede acotolau, y asinas pueda amaneixer *"prajna"*, a sabiduría intuitiva. Esto ocasionará un despertar (en chaponés: *satori*, *kensho*) a la suya naturaleza budica, a iluminación.

== Thiền: a tradición en Vietnam ==



O Budismo Thiền (禪宗 Thiền Tông) ye o nombre [[idioma Vietnamita|vietnamita]] pa a escuela de Budismo Zen. Segentes conta a tradición de Vietnam, en [[580]], un monche d'a [[India]] dito [[Vinitaruci]] (en [[vietnamita]]: Tì-ni-đa-lưu-chi) viachó ta Vietnam dimpués de completar os estudios suyos con [[Sengcan]], o tercer patriarca d'o Zen Chinés.  Esta será a primera aparición d'o Zen Vietnamita, o Budismo Thiền. La seta que Vinitaruci y o suyo unico disciplo vietnamita fundoron será considerada como a branca mes antiga d'o Thiền.

Dimpués d'un tiempo d'oscuridat, a Escuela Vinitaruci se convertió en un d'os grupos budistas mes influyents en Vietnam, arredol d'o sieglo X, sobretot con o patriarca [[Vạn-Hạnh]], que ye muerto en [[1018]].

Atras escuelas vietnamitas de Zen son a [[Vo Ngon Thong]] (Vô Ngôn Thông), asociada a las amostranzas de Mazu, y a [[Thao Duong]] (Thảo Đường), que i adhibe as tecnicas de canto *nianfo*. As dos fuoron fundadas por monches chineses.

A escuela [[Truc Lam]] (Trúc Lâm) fue fundada por un rei vietnamita y evidencia una gran influencia d'o [[confucianismo]] y d'a filosofía [[Taoísmo|taoista]]. En o [[sieglo XVII]] una colla de monches chineses mandaus por [[Nguyen Thieu]] (Nguyên Thiều) establioron una nueva y vigorosa escuela, a [[Lam Te]] (Lâm Tế), pronunciación vietnamita de *Linji*. A escuela [[Lieu Cuan]] (Liễu Cuán) en ye una branca, y fue fundada en o [[siglo XVIII]] y ye predominant en o Zen vietnamita actual.

O mes famoso practicant de Budismo Thiền sincronizau en Occident ye [[Thích Nhất Hạnh]], autor numerosos libros sobre o Zen.

== O Zen en Occident ==
Dica o [[sieglo XIX]] en Europa se sapeba poco sobre o budismo, de fueras d'os comentarios que os misioners cristianos heban feito dende o [[sieglo XVI]]. En as descripcions suyas se troban as primeras descripcions sobre rituals y comportamiento, pero cuasi no plegoron comentarios mes detallaus sobre temas doctrinals u practicas de meditación. A [[Inquisición]] fació un severo control sobretot ixe material, encara que a influencia d'as practicas contemplativas d'o Zen ye visible en destacaus personaches d'o cristianismo de ixe tiempo, especialment [[chesuitas]]

L'amostranza y practica d'o Zen en Occident ye ya un feito a primers d'o [[sieglo XX]]. En [[1893]] se celebra en [[Chicago]] un Parlamento mundial d'as Relichions, on o monche *Shaku Soyen* fa una charrada dita "A Lei de causa y efecto como fue amostrada por Buda". Esta charrada será tradueita por [[Daisez Teitaro Suzuki]], qui sería recomendau por o mesmo Soyen a [[Paul Carús]] pa traducir textos d'o [[idioma sanscrito|sanscrito]], pali, chaponés y chinés. Suzuki encomenzaría una ampla actividat difusora d'o Zen, primero como profesor d'universidat, dimpués como conferenciant y escritor arredol d'o mundo. Influyenció a nombres claus d'a intelectualidad europea, dende Einstein dica [[Jung]], pasando por Heidegger, [[Picasso]], y un innumerable repertorio de figuras indispensables d'a historia moderna. [[Suzuki]] uniba a erudición en idiomas a la comprensión y realización personales, lo que ha feito d'o suyo legau una referencia d'o budismo en Occident. Belunas d'as suyas traduccions son de gran complexidat, como a d'o *Sūtra d'o Lankavatara*, siguen estando de referencia en l'ambito académico, y as suyas obras mes populars como *Ensayos sobre o budismo Zen* han estau leitas por cuasi totas as personas que han quiesto adentrar-sen en a conoixencia d'esta tradición budista. A la suya muerte os prencipals templos de tot Chapón cremoron [[incienso]] en honor suya.

A mitat d'o [[sieglo XX]], y en meyo d'a [[contracultura]] d'a [[cheneración beat]], amaneixen con una traza mes u menos masiva muitos practicants occidentals, tanto en [[Europa]] como en [[norteamerica]]. Nombres como [[Alan Watts]], [[Shunryu Suzuki]] u [[Philip Kapleau]], establirán o Zen en occidente como una influencia ya d'o tot visible. Dende ixe inte y a igual como ha esdeveniu con as atras tradicions budistas, o Zen en occident recorre un camín de mayor conoiximiento sobre o suyo orichen historico asinas como definindo aspectos propios para encaixar millor en a cultura occidental. Numerosas escuelas s'han ido establindo tanto en Europa como en Estaus Unius y [[Australia]]. En Europa destaca o rete de centros fundaus por o chaponés [[Taisen Deshimaru]], d'a tradición Sōtō. En Estaus Unius s'han implantau centros y monasterios de Rinzai y Sōtō. A lo mesmo tiempo, s'ha implantau o Zen d'atros países como Corea por vía d'a escuela Chogye.

Actualment, o Zen ye a practica budista que tien mes seguidors en Occident.

== Arte Zen ==

* [[Hanshan]] Poesía chan
* [[Haiku]] Poemas.
* [[Sumi-e]] Pintura y caligrafía con tinta.
* [[Ceremonia d'o té chaponesa]] Cha-No-Yu.
* [[Ikebana]] Arte Floral.
* [[Shodo]].
* [[Chardín Zen]] Karesansui.
* [[Noh]].
* [[Origami]] Decoración con papel.
* [[Budo]] (Artes marcials con fondo espritual).
** [[Kyudo]] Camín de l'arco.
** [[Kendo]] Camín d'a espada.

=== O Zen en o cine ===

* *Sabiduría garantizada* ([[Erleuchtung garantiert]]), de [[Doris Dörrie]], 2000, [[Alemanya]].
* *¿Por qué se'n fue Bodhi-Dharma a l'Orient?*, de [[Yong-Kyun Bae]] ([[1989]]), [[Corea d'o Sud]].
* *Primavera, verano, agüerro, hibierno... y primavera*, de [[Kim Ki-duk]] ([[2003]]) Alemania, Corea d'o Sud.

== Referencias ==


== Bibliografía ==
* Bovay, Michel; Kaltenbach, Laurent y Smedt, Evelyn de. *Zen. Práctica y enseñanza; historia y tradición; civilización y perspectivas*. Editorial Kairós: Barcelona, 1999 [2005 3ª edición]. ISBN 978-84-7245-391-3
* Brosse, Jacques. *Los maestros Zen*. Editor José J. de Olañeta: Palma de Mallorca, 1999. ISBN 84-7651-776-9
* Castro Sánchez, Aigo. *Las enseñanzas de Dôgen*. Editorial Kairos: Barcelona, 2002. ISBN 84-7245-515-7
* Deshimaru, Taisen. *Za-Zen: la práctica del Zen*. Edicions Cedel: Barcelona, 1976. ISBN 84-352-0437-5
* Huineng: *Sūtra del estrado* (Tanjing), edición bilingüe con o texto de Dunhuang (s. VIII), tradueito d'o chinés por Laureano Ramírez Bellerín. Editorial Kairós: Barcelona, 2000. ISBN 84-7245-460-6
* [[Carl Gustav Jung|Jung, Carl Gustav]]. *Obra completa: Volumen 11. Acerca de la psicología de la religión occidental y de la religión oriental. XIII. Prologo al libro de D. T. Suzuki La Gran Liberación. Introducción al budismo zen (1939/1958)*. Trotta: Madrit, 2008. ISBN 978-84-8164-902-4/ ISBN 978-84-8164-907-9
* Manrique, María Eugenia. *Pintura Zen. Método y arte del sumi-e*. Editorial Kairós: Barcelona, 2006. ISBN 978-84-7245-621-1
* *Sūtra de Vimalakīrti*: original de Kumārajīva (s. V), tradueito d'o chinés por Laureano Ramírez Bellerín. Editorial Kairós: Barcelona, 2004. ISBN 84-7245-550-5
* Suzuki, Daisez Teitaro: *¿Qué es el Zen?*. Editorial Losada: Madrit, 2006. ISBN 84-96375-18-8
* —, y [[Erich Fromm|Fromm, Erich]]: *Budismo Zen y psicoanálisis*. Fondo de Cultura Económica: Mexico, 1960/2003 [15ª reimpresión]. ISBN 968-16-0624-8
* —. *Ensayos sobre budismo Zen* {3 volúmenes}. Editorial Kier: Buenos Aires. ISBN 950-17-1011-4/ISBN 950-17-1012-2/ISBN 950-17-1013-0
* —. *Introducción al budismo Zen*. Editorial Kier: Buenos Aires, 2003 [8<sup>ena</sup> edición]. ISBN 950-17-1014-9. Ediciones Mensajero: Bilbao, 1979/2006. [4<sup>ena</sup> edición]. ISBN 978-84-271-0779-3
* —. *Manual de budismo Zen*. Editorial Kier: Buenos Aires, 2003 [4<sup>ena</sup> edición]. ISBN 950-17-1008-4
* —. *El buda de la luz infinita: las enseñanzas del budismo Shin*. Editorial Paidós: Barcelona, 2001. ISBN 84-493-1132-2
* —. *El ámbito del Zen*. Editorial Kairós: Barcelona, 2000 [1ª edición, 3ª impresión]. ISBN 84-7245-127-5
* —. *El Zen y la cultura Japonesa*. Ediciones Paidos Ibérica: Barcelona, 1996 [3ª impresión]. ISBN 84-493-0239-0
* —. *La doctrina Zen del inconsciente: significado del sutra de Huinen G*. Editorial Kier: Buenos Aires, 1993. ISBN 950-17-1009-2
* —. *Budismo Zen*. Editorial Kairós: Barcelona, 1993. ISBN 84-7245-275-1
* Suzuki, Shunryu. *Mente de Zen, Mente de Principiante*. Troquel ediciones: Buenos Aires, 1994. ISBN 950-16-0212-5
* Thibaut, Stéphan Kosen. *Zen, la revolución interior*. Troquel ediciones: Buenos Aires, 1996. ISBN 950-16-0354-7
* Vega, Amador. *Zen, mística y abstracción. Ensayos sobre el nihilismo religioso*. Editorial Trotta: Madrit, 2002. ISBN 84-8164-396-3
* Watts, Alan. *El camino del Zen''. Editorial Edhasa: Barcelona, 2003 [2ª edición]. ISBN 84-350-2714-7

## Se veiga tamién
* Buda • Budismo • Budismo chaponés • Keisaku • Meditación • Qi • Sanbo Kyodan • Taoísmo • Zafu

## Vinclos externos
* DMOZ - Budismo Zen Zentros de Zen en America Latina y Espanya.
* Biblioteca Baolin Textos sobre a historia y a practica d'o chan 'zen chinés'.
* Origen y desarrollo del Zen Seguntes Allan Watts
* Bodhidarma: Sermón d'o despertar
* Redcientífica: ¿Qué ye o Budismo Zen?
* Zen y budismo zen: Grans mayestres e textos.
* Introducción a lo Budismo Zen d'a Escuela Sōtō
* IRIZ The International Research Institute for Zen Buddhism.

### Zen y Salut
* A meditación Zen se consolida como una terapia complementaria
* Cómo fer-se més intelichent, por cada inspiración